Yella-d uselmed n tmaziɣt deg uɣerbaz azzayri, s wudem unṣib i tikelt tamezwarut (1t), deg useggas n 1995/1996. Deg tallit-agi, bdan selmaden-tt s unekmar s yiswan (approche par les objectifs) i yebnan ɣef usnerni n tzemmar n yinelmaden s yigburen (continus). Deg unekmar-agi, ttwalin dakken ala aselmad i yesɛan tamussni; amzun akken ala netta i ttikesben. Ilemmed unelmad timsirin deg uɣerbaz mi ara yili d uselmad-is, maca yella usemres kra n wallalen ara iɛawnen anelmad akken ad yaweḍ ɣer yiswi-is. Iswi n uselmad deg unekmar-agi, ad isiweḍ uselmad anelmad-is akken ad yelmed kra n temsirt. Yettili-d uktazal n tmussniwin n yinelmaden, ɣef kra n temsirin (échantillon). Ulac aseɣti n tuccḍiwin i tegen yinelmaden deg usenfali-nsen, acku tuccḍiwin-nni ttuɣalent ɣef wid i d-igan ahil i lemden yinelmaden deg uɣerbaz.